El o o ła ze ła sedèzema edision del torneo de scuadre nasionałi eoropee. Inte el prinsìpio zera prevedesto che i se zugase inte el 2020, ma el torneo organizà da ła UEFA el ze sta renvià al 2021 par via de ła pandemia de COVID-19 che ła ga colpio ła sałute pùblega in tuto el mondo. Siben che łe partie łe sìpia stae ri-programae par el 2021, ła conpetision ła contìnua mantegner el nome de prinsìpio, o sia "Eoro 2020". Par ła prima volta, ła faze finałe del Canpionà Eoropeo ła ze ospitada da 13 difarenti federasion del continente, drio de na decizion tolta inte el zenaro del 2013 dal Comità Ezecutivo UEFA. La UEFA ła ga inbastio-sù i raporti che i ze stai prezentai inte el so Comità Ezecutivo, che i ga determenà inte el 19 de setenbre del 2014, a Zinevra , łe 13 sità che i garia ospità el torneo. I ze nesesari un mìnemo de oto stadi par ospitar el canpionato inte ła forma a 24 scuadre. Un mìnemo de oto stadi i ga da ver na capasità de pì de 30.000 posti, trè de sti oto stadi i ga da vere pì de 40.000 posti e un pontejo de 4 stełe e almanco un de sti trè el ga da ver 50.000 posti e un 5 stełe de pontejo. Esendo un torneo a 24 scuadre, l'esperiensa dei ùltemi Mondiałi ła ga dimostrà che i ze nesesari intrà 9 e 12 stadi par ospitare sta conpetision, favorindo miga solché łe oferte dei grandi paezi, ma anca łe oferte unie de do o pì paezi de mèdia grandesa. Sto prosedimento el ze sta nułà co che el 6 de disenbre del 2012 ła UEFA ła ghea declarà che l'Eorocopa 2020 ła saria stada organizada in vàrie sità de tuto el continente eoropeo.